Caster uit Rabat oor sy te laat genooi is | Netwerk24
Deur Marizanne Kok 16 Junie 2019 00:03
Die groen lig wat Caster Semenya Vrydag gekry het om aan vandag se Diamantliga-byeenkoms in Rabat, Marokko, deel te neem, het nie betyds gekom nie.
Alain Blondel, hooforganiseerder van die byeenkoms, het aan AFP gesê sy "het 'n uitnodiging ontvang, maar kan nie haar skedule verander om hier (in Rabat) uit te kom nie".
Caster Semenya voorverlede week ná haar sege in die 800 m in Doha. Foto: Getty Images
Semenya was volgens berigte woedend toe einste Blondel vroeg in die week gesê het sy kan nie in Rabat hardloop nie. Dít ondanks die feit dat sy weer op enige plek ter wêreld mag hardloop, hangende haar nuwe hofsaak teen wêreldatletiek se moederliggaam, die IAAF, en sy testosteroon-regulasies.
Nadat sy by monde van haar prokureur 'n verduideliking geëis het, het Blondel 'n ommeswaai gemaak en Vrydag 'n uitnodiging aan haar uitgereik.
Net twee dae voor die byeenkoms was dit egter te laat vir haar om in Noord-Afrika uit te kom.
Semenya se afwesigheid in Marokko is die jongste drama in haar stryd om nie weens haar natuurlik hoë testosteroonvlakke van die wêreld se atletiekbane weggehou te word nie.
Danksy haar hangende saak by die Switserse hooggeregshof, waarin sy appelleer teen die Internasionale Hof van Sportarbitrasie se besluit dat die IAAF sy regulasies mag toepas, is sy tans die enigste sogenaamde DSD-atleet (die groep wat daardeur geraak word) wat sonder die gebruik van testosteroon-onderdrukkers mag deelneem.
Die IAAF het Woensdag 'n dringende aansoek by dié hof ingedien dat Semen­ya nie mag deelneem tot die saak afgehandel is nie, maar is die middelvinger deur die Switsers gewys.